title: Komission täytäntöönpanoasetus (EU) 2018/785, annettu 29 päivänä toukokuuta 2018, täytäntöönpanoasetuksen (EU) N:o 540/2011 muuttamisesta tehoaineen tiametoksaami hyväksymisedellytysten osalta (ETA:n kannalta merkityksellinen teksti. )

text:
               30.5.2018

               FI

               Euroopan unionin virallinen lehti

               L 132/40

         KOMISSION TÄYTÄNTÖÖNPANOASETUS (EU) 2018/785,
   annettu 29 päivänä toukokuuta 2018,
   täytäntöönpanoasetuksen (EU) N:o 540/2011 muuttamisesta tehoaineen tiametoksaami hyväksymisedellytysten osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 21 artiklan 3 kohdan, 49 artiklan 2 kohdan sekä 78 artiklan 2 kohdan,
   sekä katsoo seuraavaa:

               (1)

               Tehoaine tiametoksaami sisällytettiin neuvoston direktiivin 91/414/ETY (2) liitteeseen I komission direktiivillä 2007/6/EY (3).

               (2)

               Direktiivin 91/414/ETY liitteessä I olevia tehoaineita pidetään asetuksen (EY) N:o 1107/2009 mukaisesti hyväksyttyinä, ja ne luetellaan komission täytäntöönpanoasetuksen (EU) N:o 540/2011 (4) liitteessä olevassa A osassa.

               (3)

               Komission täytäntöönpanoasetuksella (EU) N:o 485/2013 (5) muutettiin tehoaineen tiametoksaami hyväksymisedellytyksiä ja edellytettiin hakijan toimittavan vahvistavia tietoja seuraavista:

                           a)

                           riski muille pölyttäjille kuin mehiläisille;

                           b)

                           riski mehiläisille, jotka keräävät ravintoa medestä tai siitepölystä seuraavan vuoden sadosta;

                           c)

                           mahdollinen siirtyminen kukkiviin rikkakasveihin juurten kautta;

                           d)

                           riskit mehiläisille, jotka keräävät ravintoa mesikasteesta;

                           e)

                           mahdollinen pisarointialtistus sekä välitön ja pitkän aikavälin riski yhdyskunnan säilymiselle ja kehittymiselle ja tällaisesta altistumisesta aiheutuva riski mehiläisten jälkeläisille;

                           f)

                           mahdollinen altistuminen kylvöstä syntyvälle pölylle sekä välitön ja pitkän aikavälin riski yhdyskunnan säilymiselle ja kehittymiselle ja tällaisesta altistumisesta aiheutuva riski mehiläisten jälkeläisille;

                           g)

                           välitön ja pitkän aikavälin riski yhdyskunnan säilymiselle ja kehittymiselle sekä saastuneen meden ja siitepölyn nauttimisesta aiheutuva riski mehiläisten jälkeläisille.

               (4)

               Hakija toimitti esittelijänä toimivalle jäsenvaltiolle Espanjalle mehiläisiä (eli mehiläisiä, kimalaisia ja erakkomehiläisiä) koskevaa lisätietoa.

               (5)

               Espanja arvioi hakijan toimittamat lisätiedot. Se toimitti arviointinsa arviointikertomusluonnoksen lisäyksenä muille jäsenvaltioille, komissiolle ja Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, 12 päivänä marraskuuta 2015.

               (6)

               Jäsenvaltioita, hakijaa ja elintarviketurvallisuusviranomaista kuultiin, ja niitä pyydettiin toimittamaan huomautuksia esittelijänä toimivan jäsenvaltion tekemästä arvioinnista. Elintarviketurvallisuusviranomainen julkaisi 20 päivänä huhtikuuta 2016 teknisen raportin (6), jossa esitetään tiivistetysti tiametoksaamia koskevan kuulemisen tulokset.

               (7)

               Kuten täytäntöönpanoasetuksen (EU) N:o 485/2013 johdanto-osan 16 kappaleessa todetaan, komissio ryhtyi tarkastelemaan uusia tieteellisiä tietoja 11 päivänä helmikuuta 2015 antamalla elintarviketurvallisuusviranomaiselle tehtäväksi avoimen tietopyynnön järjestämisen. Elintarviketurvallisuusviranomainen käynnisti avoimen tietopyynnön, joka päättyi 30 päivänä syyskuuta 2015 (7).

               (8)

               Komissio pyysi 13 päivänä marraskuuta 2015 elintarviketurvallisuusviranomaista antamaan päätelmänsä mehiläisiä koskevasta päivitetystä riskinarvioinnista siementen käsittelyyn tai rakeina käytetyn tiametoksaamin käytön osalta järjestämällä vertaisarvioinnin ja ottamalla huomioon avoimen tietopyynnön puitteissa kerätyt tiedot ja mahdolliset muut tarkasteltavina olevien käyttötarkoitusten kannalta merkityksellisistä tutkimuksista sekä tutkimus- ja seurantatoimista saadut uudet tiedot. Elintarviketurvallisuusviranomainen esitti 28 päivänä helmikuuta 2018 päätelmänsä (8) tehoainetta tiametoksaami sisältävien torjunta-aineiden päivitettyä riskinarviointia mehiläisten osalta koskevasta vertaisarvioinnista, jossa käsiteltiin aineen käyttöä siementen käsittelyyn ja rakeina. Hakijalle annettiin mahdollisuus esittää huomautuksia näistä päätelmistä. Hakija toimitti huomautuksensa, ja ne on tutkittu huolellisesti.

               (9)

               Jäsenvaltiot ja komissio tarkastelivat arviointikertomusluonnosta, lisäystä, teknistä raporttia ja elintarviketurvallisuusviranomaisen päätelmiä pysyvässä kasvi-, eläin-, elintarvike- ja rehukomiteassa, ja ne saatiin valmiiksi tiametoksaamia koskevan komission tarkastelukertomuksen tarkistettuna lisäyksenä 27 päivänä huhtikuuta 2018.

               (10)

               Komissio pyysi hakijaa toimittamaan tiametoksaamia koskevaan tarkastelukertomukseen tehtyä tarkistettua lisäystä koskevat huomautuksensa. Hakija toimitti huomautuksensa, ja ne on tutkittu huolellisesti.

               (11)

               Tutkittuaan hakijan toimittamia tietoja komissio on tullut siihen tulokseen, että täytäntöönpanoasetuksessa (EU) N:o 485/2013 edellytettyjä vahvistavia lisätietoja ei ole toimitettu ja tarkasteltuaan myös mehiläisiä koskevasta päivitetystä riskiarvioinnista esitettyjä päätelmiä komissio katsoo, ettei mehiläisiin kohdistuvia lisäriskejä voida sulkea pois ottamatta käyttöön lisärajoituksia. Kun otetaan huomioon tarve varmistaa unionissa tavoitteena olevaa eläinten terveyden korkeatasoista suojelua vastaava turvallisuuden ja suojelun taso, on aiheellista kieltää kaikki ulkotiloissa tapahtuva käyttö. Tämän vuoksi on aiheellista rajoittaa tiametoksaamin käyttö pysyviin kasvihuoneisiin ja edellyttää, että viljelystä saatava sato pysyy koko elinkaarensa ajan pysyvässä kasvihuoneessa eikä sitä istuteta uudelleen ulos.

               (12)

               Täytäntöönpanoasetuksen (EU) N:o 540/2011 liitettä olisi sen vuoksi muutettava.

               (13)

               Kun otetaan huomioon käsitellyistä siemenistä mehiläisille aiheutuvat riskit, tiametoksaamia sisältävillä kasvinsuojeluaineilla käsiteltyjen siementen markkinoille saattamiseen ja käyttöön olisi sovellettava samoja rajoituksia kuin tiametoksaamin käyttöön. Tämän vuoksi on aiheellista säätää, että tiametoksaamia sisältävillä kasvinsuojeluaineilla käsiteltyjä siemeniä saa saattaa markkinoille ja käyttää ainoastaan silloin, kun siemenet on tarkoitettu käytettäviksi yksinomaan pysyvissä kasvihuoneissa ja kun viljelystä saatava sato pysyy koko elinkaarensa ajan pysyvässä kasvihuoneessa.

               (14)

               Jäsenvaltioille olisi annettava riittävästi aikaa tiametoksaamia sisältävien kasvinsuojeluaineiden lupien muuttamiseen tai peruuttamiseen.

               (15)

               Jos jäsenvaltiot myöntävät tiametoksaamia sisältävien kasvinsuojeluaineiden osalta siirtymäajan asetuksen (EY) N:o 1107/2009 46 artiklan perusteella, kyseisen siirtymäajan olisi päätyttävä viimeistään 19 päivänä joulukuuta 2018.

               (16)

               Käsiteltyjen siementen markkinoille saattamista ja käyttöä koskevaa kieltoa olisi sovellettava vasta 19 päivästä joulukuuta 2018, jotta annetaan riittävä siirtymäaika.

               (17)

               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Täytäntöönpanoasetuksen (EU) N:o 540/2011 muuttaminen
   Muutetaan täytäntöönpanoasetuksen (EU) N:o 540/2011 liitteessä oleva A osa tämän asetuksen liitteen mukaisesti.
   2 artikla
   Käsiteltyjen siementen markkinoille saattamista ja käyttöä koskeva kielto
   Tiametoksaamia sisältävillä kasvinsuojeluaineilla käsiteltyjä siemeniä saa saattaa markkinoille tai käyttää ainoastaan silloin, kun

               a)

               siemenet on tarkoitettu käytettäviksi pysyvissä kasvihuoneissa, ja

               b)

               viljelystä saatava sato pysyy koko elinkaarensa ajan pysyvässä kasvihuoneessa.

         3 artikla
   Siirtymätoimenpiteet
   Jäsenvaltioiden on asetuksen (EY) N:o 1107/2009 mukaisesti tarvittaessa muutettava tai peruutettava tiametoksaamia tehoaineena sisältävien kasvinsuojeluaineiden voimassa olevat luvat viimeistään 19 päivänä syyskuuta 2018.
   4 artikla
   Siirtymäaika
   Jäsenvaltioiden asetuksen (EY) N:o 1107/2009 46 artiklan mukaisesti mahdollisesti myöntämän siirtymäajan on oltava mahdollisimman lyhyt, ja sen on päätyttävä viimeistään 19 päivänä joulukuuta 2018.
   5 artikla
   Täytäntöönpanoasetuksen (EU) N:o 485/2013 muuttaminen
   Kumotaan täytäntöönpanoasetuksen (EU) N:o 485/2013 2 artikla siltä osin kuin se koskee tiametoksaamia sisältävillä kasvinsuojeluaineilla käsiteltyjä siemeniä.
   6 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Asetuksen 2 ja 5 artiklaa sovelletaan kuitenkin 19 päivästä joulukuuta 2018.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 29 päivänä toukokuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 309, 24.11.2009, s. 1.

      (2)  Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).

      (3)  Komission direktiivi 2007/6/EY, annettu 14 päivänä helmikuuta 2007, neuvoston direktiivin 91/414/ETY muuttamisesta metrafenonin, Bacillus subtilisin, spinosadin ja tiametoksaamin sisällyttämiseksi siihen tehoaineina (EUVL L 43, 15.2.2007, s. 13).

      (4)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

      (5)  Komission täytäntöönpanoasetus (EU) N:o 485/2013, annettu 24 päivänä toukokuuta 2013, täytäntöönpanoasetuksen (EU) N:o 540/2011 muuttamisesta siltä osin kuin on kyse tehoaineiden klotianidi, tiametoksaami ja imidaklopridi hyväksymisedellytyksistä sekä kyseisiä tehoaineita sisältävillä kasvinsuojeluaineilla käsiteltyjen siementen käytön ja myynnin kieltämisestä (EUVL L 139, 25.5.2013, s. 12).

      (6)  EFSA (Euroopan elintarviketurvallisuusviranomainen), 2016. Technical report on the outcome of the consultation with Member States, the applicant and EFSA on the pesticide risk assessment for thiamethoxam in light of confirmatory data. EFSA supporting publication 2016:EN-1020. 27 pp.

      (7)  EFSA (Euroopan elintarviketurvallisuusviranomainen), 2015. Technical report on the open call for new scientific information as regards the risk to bees from the use of the three neonicotinoid pesticide active substances clothianidin, imidacloprid and thiamethoxam applied as seed treatments and granules in the EU. EFSA supporting publication 2015:EN-903. 8 pp.

      (8)  EFSA (Euroopan elintarviketurvallisuusviranomainen), 2018. Conclusions on the peer review of the pesticide risk assessment for bees for the active substance thiamethoxam considering the uses as seed treatments and granules. EFSA Journal 2018;16(2):5179, 59 pp.

      LIITE
      Korvataan sarake ’Erityiset säännökset’ asetuksen (EU) N:o 540/2011 liitteessä olevassa A osassa olevalla rivillä 140, tiametoksaami, seuraavasti:

         ”A OSA
         Lupa voidaan myöntää ainoastaan käyttöön hyönteisten torjunta-aineena pysyvissä kasvihuoneissa tai sellaisten siementen käsittelyyn, joita on tarkoitus käyttää ainoastaan pysyvissä kasvihuoneissa. Viljelystä saatavan sadon on pysyttävä koko elinkaarensa ajan pysyvässä kasvihuoneessa.
         B OSA
         Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöönpanemiseksi on otettava huomioon elintarvikeketjua ja eläinten terveyttä käsittelevässä pysyvässä komiteassa 14. heinäkuuta 2006 valmistuneen tiametoksaamia koskevan tarkastelukertomuksen päätelmät ja erityisesti sen lisäykset I ja II sekä pysyvässä kasvi-, eläin-, elintarvike- ja rehukomiteassa 27. huhtikuuta 2018 valmistuneen tiametoksaamia koskevan tarkastelukertomuksen tarkistettua lisäystä koskevat päätelmät.
         Kokonaisarvioinnissa jäsenvaltioiden on kiinnitettävä erityistä huomiota

                     —

                     pohjavedelle aiheutuvaan riskiin,

                     —

                     vesieliöille aiheutuvaan riskiin,

                     —

                     pölytykseen vapautetuille mehiläisille ja kimalaisille aiheutuvaan riskiin pysyvissä kasvihuoneissa,

                     —

                     mehiläisten altistumiseen pysyvistä kasvihuoneista peräisin olevan saastuneen veden nauttimisen välityksellä.

               Jäsenvaltioiden on varmistettava, että siementen peittaus suoritetaan ainoastaan ammattimaisissa siementenkäsittelylaitoksissa. Kyseissä laitoksissa on käytettävä parasta käytettävissä olevaa tekniikkaa sen varmistamiseksi, että pölyn vapautuminen tuotteen siemeniin lisäämisen, varastoinnin ja kuljetuksen aikana minimoidaan
         Käyttöedellytyksiin on tarvittaessa sisällyttävä riskinhallintatoimenpiteitä.”


title: Komission täytäntöönpanoasetus (EU) 2018/784, annettu 29 päivänä toukokuuta 2018, täytäntöönpanoasetuksen (EU) N:o 540/2011 muuttamisesta tehoaineen klotianidiini hyväksymisedellytysten osalta (ETA:n kannalta merkityksellinen teksti. )

text:
               30.5.2018

               FI

               Euroopan unionin virallinen lehti

               L 132/35

         KOMISSION TÄYTÄNTÖÖNPANOASETUS (EU) 2018/784,
   annettu 29 päivänä toukokuuta 2018,
   täytäntöönpanoasetuksen (EU) N:o 540/2011 muuttamisesta tehoaineen klotianidiini hyväksymisedellytysten osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 21 artiklan 3 kohdan, 49 artiklan 2 kohdan sekä 78 artiklan 2 kohdan,
   sekä katsoo seuraavaa:

               (1)

               Tehoaine klotianidiini sisällytettiin neuvoston direktiivin 91/414/ETY (2) liitteeseen I komission direktiivillä 2006/41/EY (3).

               (2)

               Direktiivin 91/414/ETY liitteessä I olevia tehoaineita pidetään asetuksen (EY) N:o 1107/2009 mukaisesti hyväksyttyinä, ja ne luetellaan komission täytäntöönpanoasetuksen (EU) N:o 540/2011 (4) liitteessä olevassa A osassa.

               (3)

               Komission täytäntöönpanoasetuksella (EU) N:o 485/2013 (5) muutettiin tehoaineen klotianidiini hyväksymisedellytyksiä ja edellytettiin hakijoiden toimittavan vahvistavia tietoja seuraavista:

                           a)

                           riski muille pölyttäjille kuin mehiläisille;

                           b)

                           riski mehiläisille, jotka keräävät ravintoa medestä tai siitepölystä seuraavan vuoden sadosta;

                           c)

                           mahdollinen siirtyminen kukkiviin rikkakasveihin juurten kautta;

                           d)

                           riskit mehiläisille, jotka keräävät ravintoa mesikasteesta;

                           e)

                           mahdollinen pisarointialtistus sekä välitön ja pitkän aikavälin riski yhdyskunnan säilymiselle ja kehittymiselle ja tällaisesta altistumisesta aiheutuva riski mehiläisten jälkeläisille;

                           f)

                           mahdollinen altistuminen kylvöstä syntyvälle pölylle sekä välitön ja pitkän aikavälin riski yhdyskunnan säilymiselle ja kehittymiselle ja tällaisesta altistumisesta aiheutuva riski mehiläisten jälkeläisille;

                           g)

                           välitön ja pitkän aikavälin riski yhdyskunnan säilymiselle ja kehittymiselle sekä saastuneen meden ja siitepölyn nauttimisesta aiheutuva riski mehiläisten jälkeläisille.

               (4)

               Hakijat toimittivat joulukuussa 2014 tietojen toimittamista varten asetetussa määräajassa esittelijänä toimivalle jäsenvaltiolle Belgialle mehiläisiä (eli mehiläisiä, kimalaisia ja erakkomehiläisiä) koskevaa lisätietoa. Ne toimittivat päivitetyt asiakirja-aineistot maaliskuussa 2015 ja kesäkuussa 2015.

               (5)

               Belgiaa arvioi hakijoiden toimittamat lisätiedot. Se toimitti arviointinsa arviointikertomusluonnoksen lisäyksenä muille jäsenvaltioille, komissiolle ja Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, 31 päivänä elokuuta 2015.

               (6)

               Komissio kuuli elintarviketurvallisuusviranomaista, joka esitti päätelmänsä klotianidiinin riskinarvioinnista 13 päivänä lokakuuta 2016 (6). Elintarviketurvallisuusviranomainen yksilöi useimpien viljelykasvien osalta, että mehiläisille aiheutuu suuri välitön riski kasvinsuojeluaineista, jotka sisältävät tehoainetta klotianidiini. Erityisesti pölyn kautta tapahtuvan altistumisen osalta elintarviketurvallisuusviranomainen totesi, että mehiläisille aiheutuu suuri välitön riski, kun ainetta käytetään syysviljoihin, eikä mehiläiselle aiheutuvaa suurta pitkäaikaista riskiä voida sulkea pois sokerijuurikkaiden osalta. Mitä tulee torjunta-ainejäämien saamiseen saastuneesta siitepölystä ja medestä, suuri välitön ja pitkäaikainen riski todettiin tai suurta riskiä ei voitu sulkea pois useimmissa tapauksissa, joissa ainetta käytetään pellolla. Kaiken pellolla tapahtuvan käytön osalta mehiläisille todettiin aiheutuvan suuri pitkäaikainen ja välitön riski myös seuraavan vuoden sadoista. Hakijat eivät toimittaneet tietoja metsäpuiden taimien tuotannosta, joten mehiläisille aiheutuvia riskejä ei voida sulkea pois. Lisäksi elintarviketurvallisuusviranomainen totesi tiedoissa lukuisia puutteita.

               (7)

               Kuten täytäntöönpanoasetuksen (EU) N:o 485/2013 johdanto-osan 16 kappaleessa todetaan, komissio ryhtyi tarkastelemaan uusia tieteellisiä tietoja 11 päivänä helmikuuta 2015 antamalla elintarviketurvallisuusviranomaiselle tehtäväksi avoimen tietopyynnön järjestämisen. Elintarviketurvallisuusviranomainen käynnisti avoimen tietopyynnön, joka päättyi 30 päivänä syyskuuta 2015 (7).

               (8)

               Komissio pyysi 13 päivänä marraskuuta 2015 elintarviketurvallisuusviranomaista antamaan päätelmänsä mehiläisiä koskevasta päivitetystä riskinarvioinnista siementen käsittelyyn tai rakeina käytetyn klotianidiinin käytön osalta järjestämällä vertaisarvioinnin ja ottamalla huomioon avoimen tietopyynnön puitteissa kerätyt tiedot ja mahdolliset muut tarkasteltavina olevien käyttötarkoitusten kannalta merkityksellisistä tutkimuksista sekä tutkimus- ja seurantatoimista saadut uudet tiedot. Elintarviketurvallisuusviranomainen esitti 28 päivänä helmikuuta 2018 päätelmänsä (8) tehoainetta klotianidiini sisältävien torjunta-aineiden päivitettyä riskinarviointia mehiläisten osalta koskevasta vertaisarvioinnista, jossa käsiteltiin aineen käyttöä siementen käsittelyyn ja rakeina. Hakijoille annettiin mahdollisuus esittää huomautuksia näistä päätelmistä. Hakijat toimittivat huomautuksensa, ja ne on tutkittu huolellisesti.

               (9)

               Jäsenvaltiot ja komissio tarkastelivat arviointikertomusluonnosta, arviointikertomusluonnoksen lisäystä ja elintarviketurvallisuusviranomaisen päätelmiä pysyvässä kasvi-, eläin-, elintarvike- ja rehukomiteassa, ja ne saatiin valmiiksi klotianidiinia koskevan komission tarkastelukertomuksen tarkistettuna lisäyksenä 27 päivänä huhtikuuta 2018.

               (10)

               Komissio pyysi hakijoita toimittamaan klotianidiinia koskevaan tarkastelukertomukseen tehtyä tarkistettua lisäystä koskevat huomautuksensa. Hakijat toimittivat huomautuksensa, ja ne on tutkittu huolellisesti.

               (11)

               Tutkittuaan hakijoiden vuonna 2014 ja 2015 toimittamia tietoja komissio on tullut siihen tulokseen, että täytäntöönpanoasetuksessa (EU) N:o 485/2013 edellytettyjä vahvistavia lisätietoja ei ole toimitettu ja tarkasteltuaan myös mehiläisiä koskevasta päivitetystä riskiarvioinnista esitettyjä päätelmiä komissio katsoo, ettei mehiläisiin kohdistuvia lisäriskejä voida sulkea pois ottamatta käyttöön lisärajoituksia. Kun otetaan huomioon tarve varmistaa unionissa tavoitteena olevaa eläinten terveyden korkeatasoista suojelua vastaava turvallisuuden ja suojelun taso, on aiheellista kieltää kaikki ulkotiloissa tapahtuva käyttö. Tämän vuoksi on aiheellista rajoittaa klotianidiinin käyttö pysyviin kasvihuoneisiin ja edellyttää, että viljelystä saatava sato pysyy koko elinkaarensa ajan pysyvässä kasvihuoneessa eikä sitä istuteta uudelleen ulos.

               (12)

               Täytäntöönpanoasetuksen (EU) N:o 540/2011 liitettä olisi sen vuoksi muutettava.

               (13)

               Kun otetaan huomioon käsitellyistä siemenistä mehiläisille aiheutuvat riskit, klotianidiinia sisältävillä kasvinsuojeluaineilla käsiteltyjen siementen markkinoille saattamiseen ja käyttöön olisi sovellettava samoja rajoituksia kuin klotianidiinin käyttöön. Tämän vuoksi on aiheellista säätää, että klotianidiinia sisältävillä kasvinsuojeluaineilla käsiteltyjä siemeniä saa saattaa markkinoille ja käyttää ainoastaan silloin, kun siemenet on tarkoitettu käytettäviksi yksinomaan pysyvissä kasvihuoneissa ja kun viljelystä saatava sato pysyy koko elinkaarensa ajan pysyvässä kasvihuoneessa.

               (14)

               Jäsenvaltioille olisi annettava riittävästi aikaa klotianidiinia sisältävien kasvinsuojeluaineiden lupien muuttamiseen tai peruuttamiseen.

               (15)

               Jos jäsenvaltiot myöntävät klotianidiinia sisältävien kasvinsuojeluaineiden osalta siirtymäajan asetuksen (EY) N:o 1107/2009 46 artiklan perusteella, kyseisen siirtymäajan olisi päätyttävä viimeistään 19 päivänä joulukuuta 2018.

               (16)

               Käsiteltyjen siementen markkinoille saattamista ja käyttöä koskevaa kieltoa olisi sovellettava vasta 19 päivästä joulukuuta 2018, jotta annetaan riittävä siirtymäaika.

               (17)

               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Täytäntöönpanoasetuksen (EU) N:o 540/2011 muuttaminen
   Muutetaan täytäntöönpanoasetuksen (EU) N:o 540/2011 liitteessä oleva A osa tämän asetuksen liitteen mukaisesti.
   2 artikla
   Käsiteltyjen siementen markkinoille saattamista ja käyttöä koskeva kielto
   Klotianidiinia sisältävillä kasvinsuojeluaineilla käsiteltyjä siemeniä saa saattaa markkinoille tai käyttää ainoastaan silloin, kun

               a)

               siemenet on tarkoitettu käytettäviksi pysyvissä kasvihuoneissa, ja

               b)

               viljelystä saatava sato pysyy koko elinkaarensa ajan pysyvässä kasvihuoneessa.

         3 artikla
   Siirtymätoimenpiteet
   Jäsenvaltioiden on asetuksen (EY) N:o 1107/2009 mukaisesti tarvittaessa muutettava tai peruutettava klotianidiinia tehoaineena sisältävien kasvinsuojeluaineiden voimassa olevat luvat viimeistään 19 päivänä syyskuuta 2018.
   4 artikla
   Siirtymäaika
   Jäsenvaltioiden asetuksen (EY) N:o 1107/2009 46 artiklan mukaisesti mahdollisesti myöntämän siirtymäajan on oltava mahdollisimman lyhyt, ja sen on päätyttävä viimeistään 19 päivänä joulukuuta 2018.
   5 artikla
   Täytäntöönpanoasetuksen (EU) N:o 485/2013 muuttaminen
   Kumotaan täytäntöönpanoasetuksen (EU) N:o 485/2013 2 artikla siltä osin kuin se koskee klotianidiinia sisältävillä kasvinsuojeluaineilla käsiteltyjä siemeniä.
   6 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Asetuksen 2 ja 5 artiklaa sovelletaan kuitenkin 19 päivästä joulukuuta 2018.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 29 päivänä toukokuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 309, 24.11.2009, s. 1.

      (2)  Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).

      (3)  Komission direktiivi 2006/41/EY, annettu 7 päivänä heinäkuuta 2006, neuvoston direktiivin 91/414/ETY muuttamisesta klotianidiinin ja petoksamidin sisällyttämiseksi siihen tehoaineina (EUVL L 187, 8.7.2006, s. 24).

      (4)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

      (5)  Komission täytäntöönpanoasetus (EU) N:o 485/2013, annettu 24 päivänä toukokuuta 2013, täytäntöönpanoasetuksen (EU) N:o 540/2011 muuttamisesta siltä osin kuin on kyse tehoaineiden klotianidi, tiametoksaami ja imidaklopridi hyväksymisedellytyksistä sekä kyseisiä tehoaineita sisältävillä kasvinsuojeluaineilla käsiteltyjen siementen käytön ja myynnin kieltämisestä (EUVL L 139, 25.5.2013, s. 12).

      (6)  EFSA (Euroopan elintarviketurvallisuusviranomainen), 2016. Conclusion on the peer review of the pesticide risk assessment for the active substance clothianidin in light of conﬁrmatory data submitted. EFSA Journal 2016;14(11):4606, 34 pp. doi:10.2903/j.efsa.2016.4606.

      (7)  EFSA (Euroopan elintarviketurvallisuusviranomainen), 2015. Technical report on the open call for new scientific information as regards the risk to bees from the use of the three neonicotinoid pesticide active substances clothianidin, imidacloprid and thiamethoxam applied as seed treatments and granules in the EU. EFSA supporting publication 2015:EN-903. 8 pp.

      (8)  EFSA (Euroopan elintarviketurvallisuusviranomainen), 2018. Conclusions on the peer review of the pesticide risk assessment for bees for the active substance clothianidin considering the uses as seed treatments and granules. EFSA Journal 2018;16(2):5177. 86 pp.

      LIITE
      Korvataan sarakkeessa ”Erityiset säännökset” asetuksen (EU) N:o 540/2011 liitteessä olevassa A osassa olevalla rivillä 121, klotianidiini, teksti seuraavasti:

         ”A OSA
         Lupa voidaan myöntää ainoastaan käyttöön hyönteisten torjunta-aineena pysyvissä kasvihuoneissa tai sellaisten siementen käsittelyyn, joita on tarkoitus käyttää ainoastaan pysyvissä kasvihuoneissa. Viljelystä saatavan sadon on pysyttävä koko elinkaarensa ajan pysyvässä kasvihuoneessa.
         B OSA
         Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöönpanemiseksi on otettava huomioon elintarvikeketjua ja eläinten terveyttä käsittelevässä pysyvässä komiteassa 27. tammikuuta 2006 valmistuneen klotianidiinia koskevan tarkastelukertomuksen päätelmät ja erityisesti sen lisäykset I ja II sekä pysyvässä kasvi-, eläin-, elintarvike- ja rehukomiteassa 27. huhtikuuta 2018 valmistuneen klotianidiinia koskevan tarkastelukertomuksen tarkistettua lisäystä koskevat päätelmät.
         Kokonaisarvioinnissa jäsenvaltioiden on kiinnitettävä erityistä huomiota

                     —

                     pohjavedelle aiheutuvaan riskiin,

                     —

                     pölytykseen vapautetuille mehiläisille ja kimalaisille aiheutuvaan riskiin pysyvissä kasvihuoneissa,

                     —

                     mehiläisten altistumiseen pysyvistä kasvihuoneista peräisin olevan saastuneen veden nauttimisen välityksellä.

               Jäsenvaltioiden on varmistettava, että siementen peittaus suoritetaan ainoastaan ammattimaisissa siementenkäsittelylaitoksissa. Kyseissä laitoksissa on käytettävä parasta käytettävissä olevaa tekniikkaa sen varmistamiseksi, että pölyn vapautuminen tuotteen siemeniin lisäämisen, varastoinnin ja kuljetuksen aikana minimoidaan
         Käyttöedellytyksiin on tarvittaessa sisällyttävä riskinhallintatoimenpiteitä.”


title: Komission täytäntöönpanoasetus (EU) 2018/787, annettu 25 päivänä toukokuuta 2018, tiettyjen tavaroiden luokittelusta yhdistettyyn nimikkeistöön

text:
                  31.5.2018

                  FI

                  Euroopan unionin virallinen lehti

                  L 134/1

            KOMISSION TÄYTÄNTÖÖNPANOASETUS (EU) 2018/787,
      annettu 25 päivänä toukokuuta 2018,
      tiettyjen tavaroiden luokittelusta yhdistettyyn nimikkeistöön
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013 (1) ja erityisesti sen 57 artiklan 4 kohdan ja 58 artiklan 2 kohdan,
      sekä katsoo seuraavaa:

                  (1)

                  Neuvoston asetuksen (ETY) N:o 2658/87 (2) liitteenä olevan yhdistetyn nimikkeistön yhdenmukaisen soveltamisen varmistamiseksi on tarpeen antaa tämän asetuksen liitteessä esitetyn tavaran luokittelua koskevia säännöksiä.

                  (2)

                  Asetuksessa (ETY) N:o 2658/87 vahvistetaan yhdistetyn nimikkeistön yleiset tulkintasäännöt. Näitä sääntöjä sovelletaan myös kaikkiin muihin nimikkeistöihin, jotka perustuvat kokonaan tai osittain yhdistettyyn nimikkeistöön taikka joissa siihen mahdollisesti lisätään alajakoja ja jotka vahvistetaan unionin erityissäännöksillä tavaroiden kauppaa koskevien tariffimääräysten tai muiden toimenpiteiden soveltamiseksi.

                  (3)

                  Mainittujen yleisten tulkintasääntöjen mukaan on tämän asetuksen liitteen taulukossa olevassa sarakkeessa 1 esitetty tavara luokiteltava sarakkeen 2 CN-koodiin sarakkeesta 3 ilmenevin perustein.

                  (4)

                  On aiheellista säätää, että sitovien tariffitietojen haltija voi asetuksen (EU) N:o 952/2013 34 artiklan 9 kohdan mukaisesti vielä tietyn ajan käyttää sellaisia sitovia tariffitietoja, jotka on annettu tässä asetuksessa tarkoitetusta tavarasta mutta jotka eivät ole tämän asetuksen säännösten mukaisia. Mainitun ajan olisi oltava kolme kuukautta.

                  (5)

                  Tässä asetuksessa säädetyt toimenpiteet ovat tullikoodeksikomitean lausunnon mukaiset,

            ON HYVÄKSYNYT TÄMÄN ASETUKSEN:
      1 artikla
      Liitteenä olevan taulukon sarakkeessa 1 esitetty tavara luokitellaan yhdistetyssä nimikkeistössä mainitun taulukon sarakkeen 2 CN-koodiin.
      2 artikla
      Sitovia tariffitietoja, jotka eivät ole tämän asetuksen säännösten mukaisia, voidaan käyttää asetuksen (EU) N:o 952/2013 34 artiklan 9 kohdan mukaisesti vielä kolmen kuukauden ajan tämän asetuksen voimaantulosta.
      3 artikla
      Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

         Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         Tehty Brysselissä 25 päivänä toukokuuta 2018.

               Komission puolesta,

               puheenjohtajan nimissä

            Stephen QUEST

               Pääjohtaja

               Verotuksen ja tulliliiton pääosasto

         (1)  EUVL L 269, 10.10.2013, s. 1.

         (2)  Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).

         LIITE

                     Tavaran kuvaus

                     Luokittelu
                     (CN-koodi)

                     Perusteet

                     (1)

                     (2)

                     (3)

                     Tavara (niin sanottu nauhaortoosi) on tehty useista tekstiiliainetta olevista paloista, jotka on ommeltu yhteen. Tavarassa on aukot kantapään ja varpaiden kohdalla. Tavaran aukot ja reunat on päärmätty. Etupäällinen suljetaan läpällä, joka on tehty neulosta olevasta tekstiiliaineesta. Muut tekstiiliosat koostuvat useista joustavaa neulosta olevista tekstiiliainekerroksista.
                     Tekstiiliin on kiinnitetty joustavaa muovia oleva levy, joka näkyy vain osittain tavaran ulkopinnalla. Muovilevy ulottuu pohjalliseen asti. Siinä on kengänsirkkoja koko etupäällisen pituudelta ja nauhahakasia varren pituudelta, jotta tavaraa voidaan kiristää tekstiilinauhoilla jalan ja pohkeen ympäri.
                     Muovilevy antaa tavaralle jonkin verran vakautta. Se on kuitenkin joustava, ja kun sitä kiristetään nauhoilla, se kohdistaa puristusvoimaa jalkaan ja pohkeeseen.
                     Tavara esitetään tullille jalkineen sisällä pidettävänä tavarana, joka on tarkoitettu käytettäväksi nilkkasiteenä, kun nilkka on nyrjähtänyt tai nilkassa on ruhjevammoja taikka kun nivelsiteet ovat revenneet tai vaurioituneet, sekä tällaisten vammojen estämiseksi ja epävakaiden nivelsiteiden tukemiseksi. Sen avulla ei kuitenkaan voida kokonaan estää vioittuneen kehonosan tietynlaista liikettä.
                     Leikkauksen jälkeisessä kuntoutuksessa tavara helpottaa paluuta täyden painon kantamiseen.
                     Katso kuvat (*1)

                     6307 90 10

                     Luokittelu määräytyy yhdistetyn nimikkeistön 1 yleisen tulkintasäännön, 3 yleisen tulkintasäännön c alakohdan ja 6 yleisen tulkintasäännön sekä CN-koodien 6307 , 6307 90  ja 6307 90 10  nimiketekstien mukaisesti.
                     Tavaraa ei voida säätää potilaan tietyn vamman mukaan, vaan se on monikäyttöinen. Se muistuttaa yksinkertaista tekstiilisidettä, joka on kääritty nivelsiteen ympäri ja kiristetty tiettyjen osien ympäri kohdistamaan parantumista tukevaa tai uusia vammoja estävää puristusvoimaa ja estämään ei-toivotut tiedostamattomat refleksiliikkeet (ks. myös alanimikettä 9021 10 10  koskevien yhdistetyn nimikkeistön selittävien huomautusten toinen kohta).
                     Näin ollen tavara on objektiivisilta ominaisuuksiltaan sellainen, ettei se erotu tavallisista yleiskäyttöisistä tuista. Tämä koskee erityisesti sen valmistusaineita, (joustavat valmistusaineet), toimintatapaa (puristusvoimaa kohdistetaan kiristämällä) tai säädettävyyttä potilaan vammojen mukaan (ks. myös 90 ryhmän 6 huomautus sekä unionin tuomioistuimen 7. marraskuuta 2002 antama tuomio yhdistetyissä asioissa C-260/00–C-263/00, Lohmann and Medi Bayreuth, ECLI:EU:C:2002:637, 39 ja 45 kohta).
                     Tavaraa ei myöskään voida luokitella CN-koodin 9021 10 10 ”ortopediseksi välineeksi”, koska sillä ei sen joustavuuden vuoksi voida kokonaan estää vioittuneen kehonosan tiettyä liikettä, eikä siten muita loukkaantumisia (ks. myös yhdistetyn nimikkeistön selittävät huomautukset, alanimike 9021 10 10 , toinen kohta). Esimerkiksi nivelsiteiden revähtämisen tapauksessa tavaran olisi pystyttävä estämään nilkkanivelen kääntyminen myös juostessa tai hyppiessä. Tekstiiliaine ja joustava muoviaine, joista tavara on valmistettu, eivät kuitenkaan pysty kannattelemaan kehon painoa juoksemisen aikana.
                     Muovi ja tekstiiliaineet mahdollistavat yhdessä toivotun vaikutuksen eli puristusvoiman kohdentamisen. Näin ollen molemmat materiaalit antavat tavaralle samassa määrin yhdistetyn nimikkeistön 3 yleisen tulkintasäännön b alakohdassa tarkoitetun olennaisen luonteen, ja tavara on luokiteltava kyseeseen tulevista nimikkeistä (nimikkeet 3926  ja 6307 ) numerojärjestyksessä viimeiseen.
                     Tavara on sen vuoksi luokiteltava CN-koodiin 6307 90 10  muuksi sovitetuksi tekstiilitavaraksi.

            (*1)  Kuvat ovat ainoastaan ohjeellisia.


title: Komission täytäntöönpanoasetus (EU) 2018/788, annettu 30 päivänä toukokuuta 2018, lopullisen polkumyyntitullin käyttöön ottamisesta tiettyjen Kiinan kansantasavallasta peräisin olevien lasikuidusta valmistettujen seulakankaiden tuonnissa sellaisena kuin se on laajennettuna koskemaan tiettyjen Intiasta, Indonesiasta, Malesiasta, Taiwanista ja Thaimaasta lähetettyjen lasikuidusta valmistettujen seulakankaiden tuontia riippumatta siitä, onko niiden alkuperämaaksi ilmoitettu jokin näistä maista, Euroopan parlamentin ja neuvoston asetuksen (EU) 2016/1036 11 artiklan 2 kohdan mukaisen toimenpiteiden voimassaolon päättymistä koskevan tarkastelun seurauksena annetun komission täytäntöönpanoasetuksen (EU) 2017/1993 muuttamisesta

text:
               31.5.2018

               FI

               Euroopan unionin virallinen lehti

               L 134/5

         KOMISSION TÄYTÄNTÖÖNPANOASETUS (EU) 2018/788,
   annettu 30 päivänä toukokuuta 2018,
   lopullisen polkumyyntitullin käyttöön ottamisesta tiettyjen Kiinan kansantasavallasta peräisin olevien lasikuidusta valmistettujen seulakankaiden tuonnissa sellaisena kuin se on laajennettuna koskemaan tiettyjen Intiasta, Indonesiasta, Malesiasta, Taiwanista ja Thaimaasta lähetettyjen lasikuidusta valmistettujen seulakankaiden tuontia riippumatta siitä, onko niiden alkuperämaaksi ilmoitettu jokin näistä maista, Euroopan parlamentin ja neuvoston asetuksen (EU) 2016/1036 11 artiklan 2 kohdan mukaisen toimenpiteiden voimassaolon päättymistä koskevan tarkastelun seurauksena annetun komission täytäntöönpanoasetuksen (EU) 2017/1993 muuttamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1), jäljempänä ’perusasetus’, ja erityisesti sen 11 artiklan 4 kohdan ja 13 artiklan 4 kohdan,
   sekä katsoo seuraavaa:
   1.   VOIMASSA OLEVAT TOIMENPITEET

               (1)

               Neuvosto otti asetuksella (EU) N:o 791/2011 (2) käyttöön 62,9 prosentin suuruisen jäännöspolkumyyntitullin tiettyjen Kiinan kansantasavallasta peräisin olevien lasikuidusta valmistettujen seulakankaiden tuonnissa. Perusasetuksen 13 artiklan mukaisen toimenpiteiden kiertämistä koskevan tutkimuksen jälkeen toimenpiteitä laajennettiin neuvoston täytäntöönpanoasetuksella (EU) N:o 1371/2013 (3) koskemaan Intiasta ja Indonesiasta lähetettyä tuontia riippumatta siitä, onko alkuperämaaksi ilmoitettu Intia tai Indonesia, jäljempänä ’laajennetut toimenpiteet’. Samalla asetuksella yksi intialainen vientiä harjoittava tuottaja vapautettiin näistä laajennetuista toimenpiteistä. Myöhemmin toinen intialainen vientiä harjoittava tuottaja vapautettiin laajennetuista toimenpiteistä komission täytäntöönpanoasetuksella (EU) 2015/1507 (4).

               (2)

               Perusasetuksen 13 artiklan mukaisen toimenpiteiden kiertämistä koskevan tutkimuksen jälkeen polkumyyntitoimenpiteet laajennettiin koskemaan myös Malesiaa (5), Taiwania ja Thaimaata (6).

               (3)

               Tällä hetkellä voimassa oleva toimenpide on komission täytäntöönpanoasetuksella (EU) 2017/1993 (7) käyttöön otettu polkumyyntitulli, joka otettiin käyttöön sen jälkeen, kun toimenpiteiden voimassaolon jatkamisen tarpeellisuus oli vahvistettu toimenpiteiden voimassaolon päättymistä koskevassa tarkastelussa.

         2.   TARKASTELUPYYNTÖ

               (4)

               Euroopan komissiota, jäljempänä ’komissio’, on pyydetty myöntämään perusasetuksen 11 artiklan 4 kohdan ja 13 artiklan 4 kohdan nojalla vapautus polkumyynnin vastaisista toimenpiteistä, joita sovelletaan Kiinan kansantasavallasta peräisin olevan tarkastelun kohteena olevan tuotteen tuonnissa ja jotka on laajennettu koskemaan Intiasta lähetettyä tuontia riippumatta siitä, onko tuotteiden alkuperämaaksi ilmoitettu Intia.

               (5)

               Pyynnön esitti 26 päivänä tammikuuta 2017 SPG Glass Fibre PVT. LTD, jäljempänä ’pyynnön esittäjä’, joka on Intiassa, jäljempänä ’asianomainen maa’, toimiva tarkastelun kohteena olevan tuotteen vientiä harjoittava tuottaja. Pyyntö koski ainoastaan mahdollisuutta myöntää pyynnön esittäjälle vapautus laajennetuista toimenpiteistä.

               (6)

               Komissio tutki pyynnön esittäjän toimittaman näytön ja katsoi sen riittäväksi perusasetuksen 11 artiklan 4 kohdan ja 13 artiklan 4 kohdan mukaisen tutkimuksen vireille panemiseksi. Komissio pani näin ollen tutkimuksen vireille 1 päivänä syyskuuta 2017 julkaisemalla komission täytäntöönpanoasetuksen (EU) 2017/1514 (8)
                  Euroopan unionin virallisessa lehdessä.

               (7)

               Mainitun täytäntöönpanoasetuksen 3 artiklan nojalla komissio lisäksi velvoitti tulliviranomaiset toteuttamaan tarvittavat toimenpiteet Intiasta lähetetyn, pyynnön esittäjän tuottaman ja unioniin vientiä varten myymän, tarkastelun kohteena olevan tuotteen tuonnin kirjaamiseksi perusasetuksen 14 artiklan 5 kohdan mukaisesti.

         3.   TARKASTELUN KOHTEENA OLEVA TUOTE

               (8)

               Käsillä olevan tarkastelun kohteena oleva tuote on lasikuidusta valmistetut seulakankaat, joiden silmäkoko on sekä pituudeltaan että leveydeltään suurempi kuin 1,8 mm ja jotka painavat enemmän kuin 35 g/m2, lukuun ottamatta lasikuituvahvikekiekkoja, ja jotka ovat peräisin Kiinan kansantasavallasta tai jotka on lähetetty Intiasta riippumatta siitä, onko tuotteen alkuperämaaksi ilmoitettu Intia, jäljempänä ’tarkastelun kohteena oleva tuote’, joka tällä hetkellä luokitellaan CN-koodeihin ex 7019 51 00 ja ex 7019 59 00.

         4.   TUTKIMUS

   a)   Tutkimusajanjakso

               (9)

               Raportointijakso käsitti 1 päivän heinäkuuta 2016 ja 30 päivän kesäkuuta 2017 välisen ajan. Tietoja kerättiin laajennettuihin toimenpiteisiin johtaneesta tutkimusajanjaksosta (1 päivän huhtikuuta 2012 ja 31 päivän maaliskuuta 2013 välinen aika) raportointijakson loppuun, jäljempänä ’tarkastelua koskeva tutkimusajanjakso’.

               (10)

               Komissio ilmoitti virallisesti unionin tuotannonalalle, pyynnön esittäjälle ja Intian viranomaisille tarkastelun vireillepanosta. Asianomaisia osapuolia pyydettiin esittämään näkemyksensä, ja niille ilmoitettiin, että ne voivat pyytää kuulemista. Huomautuksia ei saatu, eivätkä asianomaiset osapuolet pyytäneet saada tulla komission kuulemiksi.

               (11)

               Komissio lähetti pyynnön esittäjälle kyselylomakkeen ja sai vastauksen asetetussa määräajassa. Komissio hankki ja tarkisti paikan päällä kaikki tarkastelun kannalta tarpeelliset tiedot. Tarkastuskäynti tehtiin pyynnön esittäjän toimitiloihin Mumbaissa ja Umbergaonissa Intiassa.

         b)   Pyynnön esittäjä

               (12)

               Pyynnön esitti SPG Glass Fibre PVT. LTD, Intiassa toimiva tarkastelun kohteena olevan tuotteen vientiä harjoittava tuottaja.

         c)   Tutkimuksen havainnot

               (13)

               Komissio tarkasteli, täyttyivätkö perusasetuksen 11 artiklan 4 kohdan ja 13 artiklan 4 kohdan mukaiset edellytykset poikkeuksen myöntämiselle.

               (14)

               Tutkimuksessa vahvistui, että pyynnön esittäjä ei ollut vienyt tarkastelun kohteena olevaa tuotetta unioniin laajennettuihin toimenpiteisiin johtaneessa toimenpiteiden kiertämistä koskevassa tutkimuksessa käytetyn tutkimusajanjakson aikana eli 1 päivän huhtikuuta 2012 ja 31 päivän maaliskuuta 2013 välisenä aikana.

               (15)

               Tutkimuksessa vahvistui myös, että pyynnön esittäjä ei ollut etuyhteydessä sellaisiin kiinalaisiin viejiin tai tuottajiin, joihin sovelletaan polkumyynnin vastaisia toimenpiteitä.

               (16)

               Lisäksi tutkimuksessa vahvistui, että pyynnön esittäjä on tarkastelun kohteena olevan tuotteen todellinen tuottaja eikä harjoita toimenpiteiden kiertämistä. Pyynnön esittäjä on integroitunut tuottaja, joka hankki kotimaisesti tuotettuja lasipalloja tuottaakseen lasikuituja, joita se käyttää seulakankaiden raaka-aineena. Valmista tuotetta on tämän jälkeen myyty säännöllisesti kotimaan markkinoilla. Viime aikoina pyynnön esittäjä on pyrkinyt viemään tuotteitaan, ja joitakin vientitoimia Euroopan unionin ulkopuolisiin maihin on toteutunut.

               (17)

               Tutkimuksessa vahvistui, että pyynnön esittäjä ei ostanut tarkastelun kohteena olevaa valmista tuotetta Kiinan kansantasavallasta unioniin suuntautuvaa jälleenmyyntiä tai jälleenlaivausta varten.

               (18)

               Pyynnön esittäjä pystyi lisäksi esittämään kirjallista näyttöä siitä, että sillä on sitovia sopimusvelvoitteita toimittaa tarkastelun kohteena olevaa tuotetta unionissa sijaitsevalle asiakkaalle. Varsinaisia toimituksia ei ole vielä toteutettu, koska asianomaiset osapuolet ovat yhteisesti sopineet odottavansa tämän menettelyn lopputulosta ennen laivauksen aloittamista.

               (19)

               Edellä mainitut havainnot ilmoitettiin pyynnön esittäjälle ja unionin tuotannonalalle, joille annettiin mahdollisuus esittää huomautuksia. Pyynnön esittäjä ilmoitti hyväksyvänsä komission havainnot.

               (20)

               Unionin tuotannonala esitti huomautuksia päätelmien ilmoittamisen jälkeen ja vastusti vapautusta. Unionin tuotannonala epäili SPG:n tuotannon integroitunutta luonnetta ja havaintoa, jonka mukaan raaka-aineet eivät olleet kiinalaista alkuperää. Se myös kyseenalaisti sen, että SPG valmistaisi lasikuidun itse, sillä se tarkoittaisi vanhentunutta sulatusprosessia, jonka energiakustannukset ovat kohtuuttoman suuret. Unionin tuotannonala katsoi, että se ei saanut vastauksia näihin huolenaiheisiin julkisista asiakirjoista etenkään aiempien tietojen osalta.

               (21)

               Komissio lisäsi julkisiin asiakirjoihin selittävän huomautuksen, jossa vahvistetaan, että SPG on korvannut Kiinasta hankitun C-tyypin lasikuitulangan ja -esilangan tuottamalla lasikuitua itse Intiasta hankituista lasipalloista vuodesta 2016 lähtien, jolloin se hankki asianmukaiset koneet, mikä teki siitä tarkasteltavana olevan tuotteen integroituneen tuottajan. Nämä tosiseikat ja siihen liittyvä energiakustannusten nousu vahvistettiin paikalla tehdyssä tarkastuksessa. Havainnon perusteella ei kuitenkaan voida arvioida tuotantoprosessin asianmukaisuutta. Unionin tuotannonalan väitteet oli sen vuoksi hylättävä.

         d)   Päätelmät

               (22)

               Edellä 13–18 kappaleessa esitettyjen havaintojen mukaisesti komissio katsoo, että hakija täyttää perusasetuksen 11 artiklan 4 kohdassa ja 13 artiklan 4 kohdassa säädetyt poikkeuksen myöntämistä koskevat edellytykset ja että se olisi lisättävä niiden yritysten luetteloon, jotka vapautetaan täytäntöönpanoasetuksella (EU) 2017/1993 käyttöön otetusta polkumyyntitullista.

               (23)

               Perusasetuksen 13 artiklan 4 kohdan mukaisesti pyynnön esittäjän tuottaman tarkastelun kohteena olevan tuotteen tuonnissa myönnetty vapautus laajennetuista toimenpiteistä pysyy voimassa sillä edellytyksellä, että lopullisesti vahvistetut tosiasiat oikeuttavat vapautuksen. Jos uuden alustavan näytön perusteella osoitetaan toisin, komissio voi panna vireille tutkimuksen selvittääkseen, onko vapautuksen peruuttaminen perusteltua.

               (24)

               Pyynnön esittäjän tuottaman tarkastelun kohteena olevan tuotteen tuonnissa myönnetty vapautus laajennetuista toimenpiteistä tehdään tämän tarkastelun havaintojen perusteella. Tätä vapautusta sovelletaan näin ollen yksinomaan Intiasta lähetetyn ja edellä erikseen mainitun oikeussubjektin tuottaman tarkastelun kohteena olevan tuotteen tuonnissa. Jos yritystä ei ole erikseen mainittu täytäntöönpanoasetuksen (EU) 2017/1993 1 artiklan 3 kohdassa (mukaan luettuina erikseen mainittuihin yrityksiin etuyhteydessä olevat yritykset), sen tuottamalle maahantuodulle tarkastelun kohteena olevalle tuotteelle ei voida myöntää tätä vapautusta, vaan niihin on sovellettava mainitulla asetuksella käyttöön otettua jäännöstullia.

               (25)

               Täytäntöönpanoasetusta (EU) 2017/1993 olisi muutettava SPG Glass Fibre PVT. LTD:n sisällyttämiseksi sen 1 artiklan 3 kohtaan.

               (26)

               Jotta poikkeusta voidaan soveltaa, tulliviranomaisille olisi esitettävä tietyt vaatimukset täyttävä lasku. On syytä huomata, että tätä samaa vaatimusta sovelletaan myös yrityksiin Montex Glass Fibre Industries Pvt.Ltd ja Pyrotek India Pvt. Ltd., joille on jo myönnetty vapautus voimassa olevista toimenpiteistä. Kyseisen edellytyksen mainitsematta jättäminen asetuksessa (EU) 2017/1993 oikaistaan tällä asetuksella.

         5.   KOMITEAMENETTELYÄ KOSKEVAT VAATIMUKSET

               (27)

               Tämä asetus on asetuksen (EU) 2016/1036 15 artiklan 1 kohdalla perustetun komitean lausunnon mukainen,

         ON HYVÄKSYNYT TÄMÄN ASETUKSEN:
   1 artikla
   Muutetaan komission täytäntöönpanoasetus (EU) 2017/1993 seuraavasti:

               1)

               Korvataan 1 artiklan 3 kohta seuraavasti:
               ”3.   Edellä 2 kohdassa tarkoitettu, Kiinan kansantasavallasta peräisin olevaan tuontiin sovellettava lopullinen polkumyyntitulli laajennetaan koskemaan samojen Intiasta ja Indonesiasta lähetettyjen seulakankaiden tuontia riippumatta siitä, onko alkuperämaaksi ilmoitettu Intia tai Indonesia (Taric-koodit 7019510014, 7019510015, 7019590014 ja 7019590015) lukuun ottamatta tuotteita, jotka on valmistanut Montex Glass Fibre Industries Pvt. Ltd (Taric-lisäkoodi B942), Pyrotek India Pvt. Ltd (Taric-lisäkoodi C051) tai SPG GLASS FIBRE PVT. LTD (Taric-lisäkoodi C205), samojen Malesiasta lähetettyjen seulakankaiden tuontia riippumatta siitä, onko alkuperämaaksi ilmoitettu Malesia (Taric-koodit 7019510011 ja 7019590011) ja samojen Taiwanista ja Thaimaasta lähetettyjen seulakankaiden tuontia riippumatta siitä, onko alkuperämaaksi ilmoitettu Taiwan tai Thaimaa (Taric-koodit 7019510012, 7019510013, 7019590012 ja 7019590013).
               Montex Glass Fibre Industries Pvt. Ltd.:lle, Pyrotek India Pvt. Ltd.:lle ja SPG Glass Fibre PVT. LTD:lle myönnetyn vapautuksen soveltaminen edellyttää, että jäsenvaltioiden tulliviranomaisille esitetään pätevä kauppalasku, joka täyttää tämän asetuksen liitteessä II säädetyt vaatimukset. Jos tällaista laskua ei esitetä, sovelletaan 1 kohdassa tarkoitettua polkumyyntitullia.”

               2)

               Lisätään tämän asetuksen liitteen teksti liitteeksi II.

         2 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 30 päivänä toukokuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 176, 30.6.2016, s. 21.

      (2)  Neuvoston täytäntöönpanoasetus (EU) N:o 791/2011, annettu 3 päivänä elokuuta 2011, lopullisen polkumyyntitullin käyttöön ottamisesta tiettyjen Kiinan kansantasavallasta peräisin olevien lasikuidusta valmistettujen seulakankaiden tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta (EUVL L 204, 9.8.2011, s. 1).

      (3)  Neuvoston täytäntöönpanoasetus (EU) N:o 1371/2013, annettu 16 päivänä joulukuuta 2013, tiettyjen Kiinan kansantasavallasta peräisin olevien lasikuidusta valmistettujen seulakankaiden tuonnissa täytäntöönpanoasetuksella (EU) N:o 791/2011 käyttöön otetun lopullisen polkumyyntitullin laajentamisesta koskemaan tiettyjen Intiasta ja Indonesiasta lähetettyjen lasikuidusta valmistettujen seulakankaiden tuontia riippumatta siitä, onko niiden alkuperämaaksi ilmoitettu Intia tai Indonesia (EUVL L 346, 20.12.2013, s. 20).

      (4)  Komission täytäntöönpanoasetus (EU) 2015/1507, annettu 9 päivänä syyskuuta 2015, tiettyjen Kiinan kansantasavallasta peräisin olevien lasikuidusta valmistettujen seulakankaiden tuonnissa käyttöön otetun lopullisen polkumyyntitullin laajentamisesta koskemaan muun muassa Intiasta lähetettyä tuontia riippumatta siitä, onko sen alkuperämaaksi ilmoitettu Intia, annetun neuvoston täytäntöönpanoasetuksen (EU) N:o 1371/2013 muuttamisesta (EUVL L 236, 10.9.2015, s. 1).

      (5)  Neuvoston täytäntöönpanoasetus (EU) N:o 672/2012, annettu 16 päivänä heinäkuuta 2012, tiettyjen Kiinan kansantasavallasta peräisin olevien lasikuidusta valmistettujen seulakankaiden tuonnissa asetuksella (EU) N:o 791/2011 käyttöön otetun lopullisen polkumyyntitullin laajentamisesta koskemaan tiettyjen Malesiasta lähetettyjen lasikuidusta valmistettujen seulakankaiden tuontia riippumatta siitä, onko niiden alkuperämaaksi ilmoitettu Malesia (EUVL L 196, 24.7.2012, s. 1).

      (6)  Neuvoston täytäntöönpanoasetus (EU) N:o 21/2013, annettu 10 päivänä tammikuuta 2013, tiettyjen Kiinan kansantasavallasta peräisin olevien lasikuidusta valmistettujen seulakankaiden tuonnissa täytäntöönpanoasetuksella (EU) N:o 791/2011 käyttöön otetun lopullisen polkumyyntitullin laajentamisesta koskemaan tiettyjen Taiwanista ja Thaimaasta lähetettyjen lasikuidusta valmistettujen seulakankaiden tuontia riippumatta siitä, onko niiden alkuperämaaksi ilmoitettu Taiwan tai Thaimaa (EUVL L 11, 16.1.2013, s. 1).

      (7)  Komission täytäntöönpanoasetus (EU) 2017/1993, annettu 6 päivänä marraskuuta 2017, lopullisen polkumyyntitullin käyttöön ottamisesta tiettyjen Kiinan kansantasavallasta peräisin olevien lasikuidusta valmistettujen seulakankaiden tuonnissa sellaisena kuin se on laajennettuna koskemaan tiettyjen Intiasta, Indonesiasta, Malesiasta, Taiwanista ja Thaimaasta lähetettyjen lasikuidusta valmistettujen seulakankaiden tuontia riippumatta siitä, onko niiden alkuperämaaksi ilmoitettu jokin näistä maista, Euroopan parlamentin ja neuvoston asetuksen (EU) 2016/1036 11 artiklan 2 kohdan mukaisen toimenpiteiden voimassaolon päättymistä koskevan tarkastelun seurauksena (EUVL L 288, 7.11.2017, s. 4).

      (8)  Komission täytäntöönpanoasetus (EU) 2017/1514, annettu 31 päivänä elokuuta 2017, neuvoston täytäntöönpanoasetusta (EU) N:o 1371/2013 (tiettyjen Kiinan kansantasavallasta peräisin olevien lasikuidusta valmistettujen seulakankaiden tuonnissa täytäntöönpanoasetuksella (EU) N:o 791/2011 käyttöön otetun lopullisen polkumyyntitullin laajentamisesta koskemaan tiettyjen Intiasta ja Indonesiasta lähetettyjen lasikuidusta valmistettujen seulakankaiden tuontia riippumatta siitä, onko niiden alkuperämaaksi ilmoitettu Intia tai Indonesia) koskevan tarkastelun vireillepanosta sen määrittämiseksi, voidaanko kyseisistä toimenpiteistä myöntää poikkeus yhdelle intialaiselle vientiä harjoittavalle tuottajalle, kumota polkumyyntitulli kyseisen vientiä harjoittavan tuottajan tuonnissa ja tehdä kyseisen vientiä harjoittavan tuottajan tuonnin kirjaaminen pakolliseksi (EUVL L 226, 1.9.2017, s. 1).

      LIITE
      ”
            LIITE II
            Tämän asetuksen 1 artiklassa tarkoitetussa pätevässä kauppalaskussa on oltava kauppalaskun laatineen tahon asiasta vastaavan henkilön allekirjoittama vakuutus seuraavassa muodossa:

                        1.

                        Kauppalaskun laatineen tahon asiasta vastaavan henkilön nimi ja tehtävänimike.

                        2.

                        Seuraava vakuutus:
                        ”Allekirjoittanut vahvistaa, että tässä laskussa tarkoitetun, Euroopan unioniin vietäväksi myydyn (asianomainen tuote) (määrä) on valmistanut (yrityksen nimi ja osoite), (Taric-lisäkoodi), (asianomainen maa). Allekirjoittanut vakuuttaa, että tässä laskussa ilmoitetut tiedot ovat täydelliset ja paikkansapitävät.”

                        3.

                        Päivämäärä ja allekirjoitus.

                  ”


title: Komission täytäntöönpanoasetus (EU) 2018/791, annettu 31 päivänä toukokuuta 2018, kasvien terveyteen liittyville erityisille vaaroille alttiina olevien yhteisön alueiden tunnustamisesta suojelluiksi annetun asetuksen (EY) N:o 690/2008 muuttamisesta

text:
                  1.6.2018

                  FI

                  Euroopan unionin virallinen lehti

                  L 136/1

            KOMISSION TÄYTÄNTÖÖNPANOASETUS (EU) 2018/791,
      annettu 31 päivänä toukokuuta 2018,
      kasvien terveyteen liittyville erityisille vaaroille alttiina olevien yhteisön alueiden tunnustamisesta suojelluiksi annetun asetuksen (EY) N:o 690/2008 muuttamisesta
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY (1) ja erityisesti sen 2 artiklan 1 kohdan h alakohdan,
      ottaa huomioon Espanjan, Irlannin, Italian, Kreikan, Liettuan, Maltan, Portugalin, Ruotsin, Slovakian, Slovenian, Suomen ja Yhdistyneen kuningaskunnan esittämät pyynnöt,
      sekä katsoo seuraavaa:

                  (1)

                  Komission asetuksella (EY) N:o 690/2008 (2) tunnustettiin tietyt jäsenvaltiot tai tietyt jäsenvaltioiden alueet suojelluiksi alueiksi tiettyjen haitallisten organismien osalta. Joissakin tapauksissa alueet tunnustettiin suojelluiksi tietyksi ajaksi, jotta asianomainen jäsenvaltio voisi toimittaa tarvittavat kattavat tiedot, joista käy ilmi, ettei kyseistä haitallista organismia esiinny asianomaisessa jäsenvaltiossa tai asianomaisella alueella, tai saattaa päätökseen toimet kyseisen organismin hävittämiseksi. Sittemmin kasvien terveystilanne on muuttunut merkittävästi tietyillä suojelluiksi alueiksi tunnustetuilla alueilla eräissä jäsenvaltioissa.

                  (2)

                  Suomen alue tunnustettiin pysyvästi suojelluksi alueeksi organismin Bemisia tabaci Genn. (Euroopan populaatioiden) osalta. Suomi on pyytänyt suojellun alueensa aseman peruuttamista sen vuoksi, etteivät pysyvät taloudelliset ja kasvinterveydelliset hyödyt ole riittäviä. Siksi Suomea ei enää pitäisi tunnustaa suojelluksi alueeksi organismin Bemisia tabaci Genn (Euroopan populaatiot) osalta.

                  (3)

                  Portugalissa sijaitseva Azorien alue tunnustettiin suojelluksi alueeksi organismien Globodera pallida (Stone) Behrens, Globodera rostochiensis (Wollenweber) Behrens ja Rhynchophorus ferrugineus (Olivier) osalta 30 päivään huhtikuuta 2018 asti. Portugalin toimittamien lisätietojen perusteella näyttää siltä, että Azorien alue on edelleen vapaa näistä organismeista. Näin ollen Azorit olisi tunnustettava suojelluksi alueeksi näiden haitallisten organismien osalta ilman aikarajoitusta.

                  (4)

                  Irlanti ja Yhdistynyt kuningaskunta ovat pyytäneet, että Irlannin alue ja Pohjois-Irlannin alue tunnustettaisiin suojelluksi alueeksi organismien Liriomyza huidobrensis (Blanchard) ja Liriomyza trifolii (Burgess) osalta. Irlanti ja Yhdistynyt kuningaskunta ovat vuodesta 2011 Irlannissa ja vuodesta 2012 Pohjois-Irlannissa toteutettujen tutkimusten pohjalta toimittaneet näyttöä siitä, ettei kyseistä haitallista organismia esiinny niiden alueilla kyseiselle organismille otollisista olosuhteista huolimatta. Lisätutkimukset ovat kuitenkin tarpeen. Asiantuntijoiden olisi komission valtuutuksella jatkossa seurattava näitä tutkimuksia. Näin ollen Irlanti ja Yhdistynyt kuningaskunta olisi tunnustettava suojelluksi alueeksi haitallisten organismien Liriomyza huidobrensis ja Liriomyza trifolii osalta 30 päivään huhtikuuta 2020 asti.

                  (5)

                  Irlannin, Maltan ja Yhdistyneen kuningaskunnan alueet tunnustettiin suojelluksi alueeksi organismin Paysandisia archon (Burmeister) osalta 30 päivään huhtikuuta 2018 asti. Irlannin, Maltan ja Yhdistyneen kuningaskunnan toimittamien lisätietojen perusteella näyttää siltä, että niiden alueet ovat edelleen vapaita tästä organismista. Näin ollen Irlanti, Malta ja Yhdistynyt kuningaskunta olisi tunnustettava suojelluksi alueeksi organismin Paysandisia archon osalta ilman aikarajoitusta.

                  (6)

                  Irlannin ja Yhdistyneen kuningaskunnan alueet tunnustettiin suojelluksi alueeksi organismin Rhynchophorus ferrugineus (Olivier) osalta 30 päivään huhtikuuta 2018 asti. Irlannin ja Yhdistyneen kuningaskunnan toimittamien lisätietojen perusteella näyttää siltä, että niiden alueet ovat edelleen vapaita tästä organismista. Näin ollen Irlanti ja Yhdistynyt kuningaskunta olisi tunnustettava suojelluksi alueeksi organismin Rhynchophorus ferrugineus osalta ilman aikarajoitusta.

                  (7)

                  Yhdistyneen kuningaskunnan alue tunnustettiin suojelluksi alueeksi organismien Thaumetopoea pityocampa Denis & Schiffermüller ja ’Candidatus Phytoplasma ulmi’ osalta 30 päivään huhtikuuta 2018 asti. Yhdistyneen kuningaskunnan toimittamien lisätietojen perusteella näyttää siltä, että sen alue on edelleen vapaa näistä organismeista. Näin ollen Yhdistynyt kuningaskunta olisi tunnustettava suojelluksi alueeksi organismien Thaumetopoea pityocampa Denis & Schiffermüller ja ’Candidatus Phytoplasma ulmi’ osalta ilman aikarajoitusta.

                  (8)

                  Yhdistyneen kuningaskunnan alue – tiettyjä paikallishallintoalueita lukuun ottamatta – tunnustettiin suojelluksi alueeksi organismin Thaumetopoea processionea L. osalta 30 päivään huhtikuuta 2018 asti. Yhdistynyt kuningaskunta on toimittanut tietoja, jotka osoittavat, että organismia Thaumetopoea processionea L. esiintyy nyt seuraavilla paikallishallintoalueilla: Barking and Dagenham, Basildon, Basingstoke and Dene, Bexley, Bracknell Forest, Brentwood, Broxbourne, Castle Point, Chelmsford, Chiltem, Crawley, Dacorum, Dartford, East Hertfordshire, Enfield, Epping Forest, Gravesham, Greenwich, Harlow, Hart, Havering, Hertsmere, Horsham, Littlesford, Medway, Mid Sussex, Mole Valley, Newham, North Hertfordshire, Redbridge, Reigate and Banstead, Rushmoor, Sevenoaks, South Bedfordshire, South Bucks, St Albans, Surrey Heath, Tandridge, Three Rivers, Thurrock, Tonbridge and Malling, Waltham Forest, Watford, Waverley, Welwyn Hatfield, Windsor and Maidenhead, Wokingham ja Wycombe. Kyseisiä alueita ei siksi pitäisi enää tunnustaa osaksi Yhdistyneen kuningaskunnan suojeltua aluetta ja ne olisi lisättävä suojellun alueen ulkopuolelle jätettyyn paikallishallintoalueita koskevaan luetteloon. Kyseiset tiedot osoittavat lisäksi, että Yhdistyneen kuningaskunnan alueen muut osat, jotka tunnustettiin suojelluksi alueeksi organismin Thaumetopoea processionea L. osalta, ovat ilmeisesti edelleen vapaita kyseisestä haitallisesta organismista. Lisätutkimukset ovat kuitenkin tarpeen. Asiantuntijoiden olisi komission valtuutuksella edelleen seurattava näitä tutkimuksia. Näin ollen Yhdistynyt kuningaskunta – lukuun ottamatta tiettyjä paikallishallintoalueita – olisi tunnustettava suojelluksi alueeksi organismin Thaumetopoea processionea L. osalta 30 päivään huhtikuuta 2020 asti.

                  (9)

                  Sisilian alue Italiassa tunnustettiin pysyvästi suojelluksi alueeksi organismin Erwinia amylovora (Burr.) Winsl. et al osalta. Italia on toimittanut tietoja, jotka osoittavat, että organismia Erwinia amylovora (Burr.) Winsl. et al. esiintyy nyt seuraavissa Sisiliassa sijaitsevissa kunnissa: Cesarò (Messinan maakunta), Maniace, Bronte, Adrano (Catanian maakunta) ja Centuripe, Regalbuto ja Troina (Ennan maakunta). Cesaròn (Messinan maakunta), Maniacen, Bronten, Adranon (Catanian maakunta) ja Centuripen, Regalbuton ja Troinan (Ennan maakunta) kuntia ei siksi pitäisi enää tunnustaa osaksi Italian suojeltua aluetta Sisiliassa organismin Erwinia amylovora (Burr.) Winsl. et al osalta.

                  (10)

                  Lisäksi tietyt Italian alueen osat tunnustettiin suojelluksi alueeksi organismin Erwinia amylovora (Burr.) Winsl. et al. osalta 30 päivään huhtikuuta 2018 asti. Italia on toimittanut tietoja, jotka osoittavat, että organismia Erwinia amylovora (Burr.) Winsl. et al. esiintyy nyt Parman ja Piacenzan maakunnissa, jotka ovat ainoita jäljellä olevia Emilia-Romagnan osia, jotka on tunnustettu suojelluksi alueeksi organismin Erwinia amylovora (Burr.) Winsl. et al. osalta. Emilia-Romagnan aluetta ei siksi pitäisi enää tunnustaa osaksi Italian suojeltua aluetta. Kyseiset tiedot osoittavat lisäksi, että Italian alueen muut osat, jotka tunnustettiin suojelluksi alueeksi organismin Erwinia amylovora (Burr.) Winsl. et al. osalta 30 päivään huhtikuuta 2018 asti, ovat ilmeisesti edelleen vapaita kyseisestä haitallisesta organismista. Lisätutkimukset ovat kuitenkin tarpeen. Asiantuntijoiden olisi komission valtuutuksella edelleen seurattava näitä tutkimuksia. Sen vuoksi se Italian alue, joka tunnustettiin suojelluksi alueeksi organismin Erwinia amylovora (Burr.) Winsl. et al. osalta 30 päivään huhtikuuta 2018 asti, lukuun ottamatta tiettyjä maakuntia, mukaan luettuna Parma ja Piacenza Emilia-Romagnassa, olisi tunnustettava suojelluksi alueeksi organismin Erwinia amylovora (Burr.) Winsl. et al. osalta 30 päivään huhtikuuta 2020 asti.

                  (11)

                  Pohjois-Irlannin alue, lukuun ottamatta tiettyjä kuntia, tunnustettiin osaksi Yhdistyneen kuningaskunnan suojeltua aluetta organismin Erwinia amylovora (Burr.) Winsl. et al osalta. Yhdistynyt kuningaskunta on toimittanut tietoja, jotka osoittavat, että organismia Erwinia amylovora (Burr.) Winsl. et al .esiintyy nyt myös muissa Pohjois-Irlannin osissa ja on pyytänyt suojellun alueen aseman peruuttamista koko Pohjois-Irlannin alueelta. Pohjois-Irlantia ei siksi pitäisi enää tunnustaa osaksi Yhdistyneen kuningaskunnan suojeltua aluetta organismin Erwinia amylovora (Burr.) Winsl. et al osalta.

                  (12)

                  Irlannin, Liettuan, Slovakian ja Slovenian alueet, lukuun ottamatta tiettyjä alueita, tunnustettiin suojelluiksi alueiksi organismin Erwinia amylovora (Burr.) Winsl. et al. osalta 30 päivään huhtikuuta 2018 asti. Irlannin, Liettuan, Slovakian ja Slovenian toimittamien lisätietojen mukaan näyttää siltä, että irralliset ja yksittäiset kyseisen haitallisen organismin esiintymät suojellun alueen joissakin osissa on joko hävitetty tai niitä ollaan hävittämissä ja että alueen muut osat, tiettyjä osia lukuun ottamatta, ovat edelleen kyseisestä haitallisesta organismista vapaat. Kyseiset tiedot osoittavat lisäksi, että tähän mennessä yhdenkään esiintymän hävittäminen ei ole kestänyt yli kahta vuotta. Lisätutkimukset ovat kuitenkin tarpeen. Asiantuntijoiden olisi komission valtuutuksella edelleen seurattava näitä tutkimuksia. Näin ollen Irlannin, Slovakian ja Slovenian alueet, lukuun ottamatta tiettyjä alueita, olisi tunnustettava suojelluiksi alueiksi organismin Erwinia amylovora (Burr.) Winsl. et al. osalta 30 päivään huhtikuuta 2020 asti.

                  (13)

                  Yhdistyneen kuningaskunnan alue on tunnustettu suojelluksi alueeksi organismin Xanthomonas arboricola pv. pruni (Smith) Vauterin et al. osalta 30 päivään huhtikuuta 2018 asti. Yhdistyneen kuningaskunnan toimittamien lisätietojen mukaan näyttää siltä, että irralliset ja yksittäiset kyseisen haitallisen organismin esiintymät suojellun alueen joissakin osissa on joko hävitetty tai niitä ollaan hävittämässä ja että alueen muut osat ovat edelleen kyseisestä haitallisesta organismista vapaat. Kyseiset tiedot osoittavat lisäksi, että tähän mennessä yhdenkään esiintymän hävittäminen ei ole kestänyt yli kahta vuotta. Hävittämistoimenpiteiden jatkaminen ja lisätutkimukset ovat kuitenkin tarpeen. Asiantuntijoiden olisi komission valtuutuksella edelleen seurattava näitä tutkimuksia. Yhdistyneen kuningaskunnan tunnustamista suojelluksi alueeksi organismin Xanthomonas arboricola pv. pruni (Smith) Vauterin et al. osalta olisi siksi jatkettava 30 päivään huhtikuuta 2020 asti.

                  (14)

                  Irlanti on tunnustettu suojelluksi alueeksi organismin Ceratocystis platani (J.M. Walter) Engelbr. & T.C. Harr. osalta 30 päivään huhtikuuta 2018 asti. Irlannin toimittamien lisätietojen perusteella näyttää siltä, että sen alue on edelleen vapaa tästä haitallisesta organismista. Näin ollen Irlanti olisi tunnustettava suojelluksi alueeksi tämän haitallisen organismin osalta ilman aikarajoitusta.

                  (15)

                  Pohjois-Irlannin alue Yhdistyneessä kuningaskunnassa tunnustettiin suojelluksi alueeksi organismin Gremmeniella abietina (Lag.) Morelet osalta. Yhdistynyt kuningaskunta on toimittanut tietoja, jotka osoittavat, että organismia Gremmeniella abietina (Lag.) Morelet esiintyy nyt Pohjois-Irlannissa. Pohjois-Irlantia ei pitäisi siksi enää tunnustaa suojelluksi alueeksi organismin Gremmeniella abietina (Lag.) Morelet osalta.

                  (16)

                  Kreikan alue, lukuun ottamatta tiettyjä alueyksiköitä, tunnustettiin suojelluksi alueeksi sitruspuun suruviruksen (eurooppalaisten kantojen) osalta. Kreikka on toimittanut tietoja, jotka osoittavat, että sitruspuun suruvirusta (eurooppalaisia kantoja) esiintyy nyt Artan ja Lakonian alueyksiköissä. Artan ja Lakonian alueyksiköitä ei siksi pitäisi enää tunnustaa osaksi Kreikan suojeltua aluetta sitruspuun suruviruksen (eurooppalaisten kantojen) osalta.

                  (17)

                  Ruotsin alue tunnustettiin tomaatin pronssilaikkuviruksen osalta suojelluksi alueeksi. Ruotsi on pyytänyt suojellun alueensa aseman peruuttamista sen vuoksi, etteivät pysyvät taloudelliset ja kasvinterveydelliset hyödyt ole riittäviä. Ruotsia ei siksi pitäisi enää tunnustaa suojelluksi alueeksi tomaatin pronssilaikkuviruksen osalta.

                  (18)

                  Asetuksen (EY) N:o 690/2008 koko liite olisi selkeyden vuoksi korvattava.

                  (19)

                  Sen vuoksi asetusta (EY) N:o 690/2008 olisi muutettava.

                  (20)

                  Koska tietyt alueet on asetuksen (EY) N:o 690/2008 mukaisesti tunnustettu suojelluiksi alueiksi ainoastaan 30 päivään huhtikuuta 2018 asti, tätä asetusta olisi oikeudellisen jatkuvuuden varmistamiseksi ja kaupan häiriöiden välttämiseksi sovellettava 1 päivästä toukokuuta 2018.

                  (21)

                  Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

            ON HYVÄKSYNYT TÄMÄN ASETUKSEN:
      1 artikla
      Korvataan asetuksen (EY) N:o 690/2008 liite I tämän asetuksen liitteellä.
      2 artikla
      Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
      Sitä sovelletaan 1 päivästä toukokuuta 2018.

         Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         Tehty Brysselissä 31 päivänä toukokuuta 2018.

               Komission puolesta

               Puheenjohtaja

            Jean-Claude JUNCKER

         (1)  EYVL L 169, 10.7.2000, s. 1.

         (2)  Komission asetus (EY) N:o 690/2008, annettu 4 päivänä heinäkuuta 2008, kasvien terveyteen liittyville erityisille vaaroille alttiina olevien yhteisön alueiden tunnustamisesta suojelluiksi (EUVL L 193, 22.7.2008, s. 1).

         LIITE
         Korvataan asetuksen (EY) N:o 690/2008 liite I seuraavasti:
         ”
               LIITE I

                  Yhteisön alueet, jotka tunnustetaan suojelluiksi alueiksi niiden kohdalla lueteltujen haitallisten organismien osalta

                           Haitallinen organismi

                           Suojeltu alue:

                     a)   Hyönteiset, punkit ja ankeroiset kaikissa niiden kehitysvaiheissa

                                       1.

                                          Anthonomus grandis (Boh.)

                           Kreikka, Espanja (Andalusia, Katalonia, Extremadura, Murcia, Valencia)

                                       2.

                                          Bemisia tabaci Genn. (Euroopan populaatiot)

                           Irlanti, Portugali (Azorit, Beira Interior, Beira Litoral, Entre Douro e Minho ja Trás-os-Montes), Ruotsi, Yhdistynyt kuningaskunta

                                       3.

                                          Cephalcia lariciphila (Klug.)

                           Irlanti, Yhdistynyt kuningaskunta (Pohjois-Irlanti, Mansaari ja Jersey)

                                       3.1

                                          Daktulosphaira vitifoliae (Fitch)

                           Kypros

                                       4.

                                          Dendroctonus micans Kugelan

                           Irlanti, Kreikka, Yhdistynyt kuningaskunta (Pohjois-Irlanti, Mansaari ja Jersey)

                                       4.1

                                          Dryocosmus kuriphilus Yasumatsu

                           Irlanti, Yhdistynyt kuningaskunta

                                       5.

                                          Gilpinia hercyniae (Hartig)

                           Irlanti, Kreikka, Yhdistynyt kuningaskunta (Pohjois-Irlanti, Mansaari ja Jersey)

                                       6.

                                          Globodera pallida (Stone) Behrens

                           Latvia, Portugali (Azorit), Slovenia, Slovakia, Suomi

                                       6.1

                                          Globodera rostochiensis (Wollenweber) Behrens

                           Portugali (Azorit)

                                       7.

                                          Gonipterus scutellatus Gyll.

                           Kreikka, Portugali (Azorit)

                                       8.

                                          Ips amitinus Eichhof

                           Irlanti, Kreikka, Yhdistynyt kuningaskunta

                                       9.

                                          Ips cembrae Heer

                           Irlanti, Kreikka, Yhdistynyt kuningaskunta (Pohjois-Irlanti ja Mansaari)

                                       10.

                                          Ips duplicatus Sahlberg

                           Irlanti, Kreikka, Yhdistynyt kuningaskunta

                                       11.

                                          Ips sexdentatus Bőrner

                           Irlanti, Kypros, Yhdistynyt kuningaskunta (Pohjois-Irlanti ja Mansaari)

                                       12.

                                          Ips typographus Heer

                           Irlanti, Yhdistynyt kuningaskunta

                                       13.

                                          Leptinotarsa decemlineata Say

                           Irlanti, Espanja (Ibiza ja Menorca), Kypros, Malta, Portugali (Azorit ja Madeira), Suomi (Ahvenanmaa, Häme, Kymi, Pirkanmaa, Satakunta, Turku, Uusimaa), Ruotsi (Blekinge, Gotlanti, Halland, Kalmar ja Skåne), Yhdistynyt kuningaskunta

                                       14.

                                          Liriomyza bryoniae (Kaltenbach)

                           Irlanti, Yhdistynyt kuningaskunta (Pohjois-Irlanti)

                                       14.01

                                          Liriomyza huidobrensis (Blanchard)

                           Irlanti (30 päivään huhtikuuta 2020), Yhdistynyt kuningaskunta (Pohjois-Irlanti) (30 päivään huhtikuuta 2020)

                                       14.02

                                          Liriomyza trifolii (Burgess)

                           Irlanti (30 päivään huhtikuuta 2020), Yhdistynyt kuningaskunta (Pohjois-Irlanti) (30 päivään huhtikuuta 2020)

                                       14.1

                                          Paysandisia archon (Burmeister)

                           Irlanti, Malta, Yhdistynyt kuningaskunta

                                       14.2

                                          Rhynchophorus ferrugineus (Olivier)

                           Irlanti, Portugali (Azorit), Yhdistynyt kuningaskunta

                                       15.

                                          Sternochetus mangiferae Fabricius

                           Espanja (Granada ja Malaga), Portugali (Alentejo, Algarve ja Madeira)

                                       15.1

                                          Thaumetopoea pityocampa Denis & Schiffermüller

                           Yhdistynyt kuningaskunta

                                       16.

                                          Thaumetopoea processionea L.

                           Irlanti, Yhdistynyt kuningaskunta (lukuun ottamatta paikallishallintoalueita Barking and Dagenham, Barnet, Basildon, Basingstoke and Dene, Bexley, Bracknell Forest, Brent, Brentwood, Bromley, Broxbourne, Camden, Castle Point, Chelmsford, Chiltem, City of London, City of Westminster, Crawley, Croydon, Dacorum, Dartford, Ealing, East Hertfordshire, Elmbridge District, Enfield, Epping Forest, Epsom and Ewell District, Gravesham, Greenwich, Guildford, Hackney, Hammersmith & Fulham, Haringey, Harlow, Harrow, Hart, Havering, Hertsmere, Hillingdon, Horsham, Hounslow, Islington, Kensington & Chelsea, Kingston upon Thames, Lambeth, Lewisham, Littlesford, Medway, Merton, Mid Sussex, Mole Valley, Newham, North Hertfordshire, Reading, Redbridge, Reigate and Banstead, Richmond Upon Thames, Runnymede District, Rushmoor, Sevenoaks, Slough, South Bedfordshire, South Bucks, South Oxfordshire, Southwark, Spelthorne District, St Albans, Sutton, Surrey Heath, Tandridge, Three Rivers, Thurrock, Tonbridge and Malling, Tower Hamlets, Waltham Forest, Wandsworth, Watford, Waverley, Welwyn Hatfield, West Berkshire, Windsor and Maidenhead, Woking, Wokingham ja Wycombe) (30 päivään huhtikuuta 2020)

                     b)   Bakteerit

                                       01.

                                       ’Candidatus Phytoplasma ulmi’

                           Yhdistynyt kuningaskunta

                                       1.

                                          Curtobacterium flaccumfaciens pv. flaccumfaciens (Hedges) Col.

                           Kreikka, Espanja

                                       2.

                                          Erwinia amylovora (Burrill) Winslow et al.

                                       —

                                       Espanja (lukuun ottamatta itsehallintoalueita Andalusia, Aragón, Castilla-La Mancha, Castilla y León, Extremadura, Madridin itsehallintoalue, Murcia, Navarra ja La Rioja, Guipuzkoan maakuntaa (Baskimaa), Lleidan maakunnassa (Comunidad autónoma de Catalunya) sijaitsevia kuntia Garrigues, Noguera, Pla d'Urgell, Segrià ja Urgell, Valencian maakunnassa (Comunidad Valenciana) sijaitsevia kuntia Alborache ja Turís ja Alicanten maakunnassa (Comunidad Valenciana) sijaitsevia seutukuntia L'Alt Vinalopó ja El Vinalopó Mitjà), Ranska (Korsika), Italia (Abruzzo, Basilicata, Calabria, Campania, Lazio, Liguria, Marche, Molise, Piemonte (lukuun ottamatta Cuneon maakunnassa sijaitsevia kuntia Busca, Centallo ja Tarantasca), Sardinia, Sisilia (lukuun ottamatta kuntia Cesarò (Messinan maakunta), Maniace, Bronte, Adrano (Catanian maakunta) ja Centuripe, Regalbuto ja Troina (Ennan maakunta), Toscana, Umbria, Valle d'Aosta), Latvia, Portugali, Suomi, Yhdistynyt kuningaskunta (Mansaari sekä Kanaalisaaret),

                                       —

                                       ja 30 päivään huhtikuuta 2020 asti Irlanti (lukuun ottamatta Galwayn kaupunkia), Italia (Apulia, Lombardia (lukuun ottamatta maakuntia Milano, Mantua, Sondrio ja Varese), Veneto (lukuun ottamatta maakuntia Rovigo ja Venetsia, kuntia Barbona, Boara Pisani, Castelbaldo, Masi, Piacenza d'Adige, S. Urbano ja Vescovana Padovan maakunnassa ja A4-valtatiestä etelään sijaitsevaa aluetta Veronan maakunnassa)), Liettua (lukuun ottamatta kuntia Babtai ja Kėdainiai (Kaunasin lääni)), Slovenia (lukuun ottamatta alueita Gorenjska, Koroška, Maribor ja Notranjska, ja kuntia Lendava ja Renče-Vogrsko (H4-valtatiestä etelään)), Slovakia (lukuun ottamatta Dunajská Stredan piirikuntaa, kuntia Hronovce ja Hronské Kľačany (Levicen piirikunta), Dvory nad Žitavou (Nové Zámkyn piirikunta), Málinec (Poltárin piirikunta), Hrhov (Rožňavan piirikunta), Veľké Ripňany (Topoľčanyn piirikunta), Kazimír, Luhyňa, Malý Horeš, Svätuše ja Zatín (Trebišovin piirikunta))

                                       3.

                                          Xanthomonas arboricola pv. pruni (Smith) Vauterin et al.

                           Yhdistynyt kuningaskunta (30 päivään huhtikuuta 2020)

                     c)   Sienet

                                       01.

                                          Ceratocystis platani (J.M.Walter) Engelbr. & T.C.Harr.

                           Irlanti, Yhdistynyt kuningaskunta

                                       02.

                                          Cryphonectria parasitica (Murrill) Barr.

                           Tšekki, Irlanti, Ruotsi, Yhdistynyt kuningaskunta

                                       1.

                                          Glomerella gossypii Edgerton

                           Kreikka

                                       2.

                                          Gremmeniella abietina (Lag.) Morelet

                           Irlanti

                                       3.

                                          Hypoxylon mammatum (Wahlenberg) J. Miller

                           Irlanti, Yhdistynyt kuningaskunta (Pohjois-Irlanti)

                     d)   Virukset ja niiden kaltaiset organismit

                                       1.

                                       Juurikkaan nekroottinen keltasuonivirus

                           Irlanti, Ranska (Bretagne), Portugali (Azorit), Suomi, Yhdistynyt kuningaskunta (Pohjois-Irlanti)

                                       3.

                                       Sitruspuun suruvirus (eurooppalaiset kannat)

                           Kreikka (lukuun ottamatta Argolidan, Artan, Chanian ja Lakonian alueyksiköitä), Malta, Portugali (lukuun ottamatta Algarvea, Madeiraa ja Odemiran kuntaa Alentejossa)

                                       4.

                                       Grapevine flavescence dorée MLO

                           Tšekki, Ranska (Alsace, Champagne-Ardenne, Picardie (Aisnen departementti), Île de France (kunnat Citry, Nanteuil-sur-Marne ja Saâcy-sur-Marne) sekä Lorraine)), Italia (Apulia, Sardinia sekä Basilicata)

                     ”


title: Komission täytäntöönpanoasetus (EU) 2018/815, annettu 1 päivänä kesäkuuta 2018, Euroopan parlamentin ja neuvoston asetuksissa (EU) N:o 575/2013 ja (EU) N:o 648/2012 vahvistettujen keskusvastapuoliin liittyvistä vastuista aiheutuvia omien varojen vaatimuksia koskevien siirtymäkausien pidentämisestä (ETA:n kannalta merkityksellinen teksti.)

text:
               4.6.2018

               FI

               Euroopan unionin virallinen lehti

               L 137/3

         KOMISSION TÄYTÄNTÖÖNPANOASETUS (EU) 2018/815,
   annettu 1 päivänä kesäkuuta 2018,
   Euroopan parlamentin ja neuvoston asetuksissa (EU) N:o 575/2013 ja (EU) N:o 648/2012 vahvistettujen keskusvastapuoliin liittyvistä vastuista aiheutuvia omien varojen vaatimuksia koskevien siirtymäkausien pidentämisestä
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta 26 päivänä kesäkuuta 2013 annetun Euroopan parlamentin ja neuvoston asetuksen (EU) N:o 575/2013 (1) ja erityisesti sen 497 artiklan 3 kohdan,
   sekä katsoo seuraavaa:

               (1)

               Jotta vältettäisiin kansainvälisten rahoitusmarkkinoiden häiriöt ja estettäisiin se, että laitoksia rangaistaan asettamalla niille suuremmat omien varojen vaatimukset olemassa olevia kolmansien maiden keskusvastapuolia koskevien tunnustamismenettelyjen aikana, asetuksen (EU) N:o 575/2013 497 artiklan 2 kohdassa vahvistetaan siirtymäkausi, jonka aikana unioniin sijoittautuneet laitokset voivat pitää ehdot täyttävinä keskusvastapuolina kolmansien maiden keskusvastapuolia, joiden kanssa kyseiset laitokset määrittävät transaktioita.

               (2)

               Asetuksella (EU) N:o 575/2013 muutetaan Euroopan parlamentin ja neuvoston asetusta (EU) N:o 648/2012 (2) tiettyjen parametrien osalta, joita käytetään laskettaessa laitosten omien varojen vaatimuksia, jotka koskevat kolmansien maiden keskusvastapuoliin liittyviä vastuita. Sen vuoksi asetuksen (EU) N:o 648/2012 89 artiklan 5 a kohdassa vaaditaan, että tietyt kolmansien maiden keskusvastapuolet ilmoittavat määritysosapuoliltaan saamiensa alkumarginaalien kokonaismäärän tietyn ajanjakson ajan. Kyseinen siirtymäkausi vastaa asetuksen (EU) N:o 575/2013 497 artiklan 2 kohdassa säädettyä siirtymäkautta.

               (3)

               Molempien siirtymäkausien oli määrä päättyä 15 päivänä kesäkuuta 2014.

               (4)

               Asetuksen (EU) N:o 575/2013 497 artiklan 3 kohdassa komissio valtuutetaan antamaan täytäntöönpanosäädös, jotta omien varojen vaatimuksia koskevaa siirtymäkautta voidaan pidentää kuudella kuukaudella poikkeuksellisissa olosuhteissa. Kyseistä pidennystä olisi sovellettava myös asetuksen (EU) N:o 648/2012 89 artiklan 5 a kohdassa säädettyihin määräaikoihin. Kyseisiä siirtymäkausia on viimeksi pidennetty 15 päivään kesäkuuta 2018 komission täytäntöönpanoasetuksella (EU) 2017/2241 (3).

               (5)

               Tähän mennessä asetuksen (EU) N:o 648/2012 25 artiklan mukaisesti tunnustamista hakeneista kolmansiin maihin sijoittautuneista keskusvastapuolista Euroopan arvopaperimarkkinaviranomainen on tunnustanut 32. Loput kolmansien maiden keskusvastapuolet odottavat vielä tunnustamista, eikä tätä tunnustamismenettelyä saada päätökseen 15 päivään kesäkuuta 2018 mennessä. Jos siirtymäkautta ei pidennetä, unioniin sijoittautuneita laitoksia (tai niiden unionin ulkopuolelle sijoittautuneita tytäryrityksiä), joilla on kyseisiin loppuihin kolmansien maiden keskusvastapuoliin liittyviä vastuita, vaaditaan lisäämään omia varojaan kyseisten vastuiden osalta merkittävästi, mikä saattaisi johtaa siihen, että kyseiset laitokset luopuvat suorien osallistujien asemastaan kyseisissä keskusvastapuolissa tai ainakin tilapäisesti määrityspalvelujen tarjoamisesta kyseisten laitosten asiakkaille, ja aiheuttaa siten vakavia häiriöitä markkinoilla, joilla kyseiset keskusvastapuolet toimivat.

               (6)

               Unionin ulkopuolisille rahoitusmarkkinoille aiheutuvien häiriöiden välttämistarve, joka johti asetuksen (EU) N:o 575/2013 497 artiklan 2 kohdassa säädetyn siirtymäkauden aikaisempiin pidentämisiin, olisi tästä syystä edelleen olemassa täytäntöönpanoasetuksessa (EU) 2017/2241 vahvistetun pidennetyn siirtymäkauden päättymisen jälkeen. Siirtymäkauden uusi pidentäminen antaisi unioniin sijoittautuneille laitoksille (tai niiden unionin ulkopuolelle sijoittautuneille tytäryrityksille) mahdollisuuden välttää se, että niiden omien varojen vaatimukset kasvavat merkittävästi siitä syystä, ettei ole saatu päätökseen sellaisten keskusvastapuolien tunnustamismenettelyä, jotka tarjoaisivat unioniin sijoittautuneiden laitosten (tai niiden unionin ulkopuolelle sijoittautuneiden tytäryritysten) tarvitsemia tietyntyyppisiä määrityspalveluja toimivalla ja helppokäyttöisellä tavalla. Sen vuoksi siirtymäkausia olisi tarkoituksenmukaista pidentää vielä kuudella kuukaudella.

               (7)

               Tämän asetuksen olisi tultava voimaan ennen 16 päivää kesäkuuta 2018 sen varmistamiseksi, että nykyisiä siirtymäkausia pidennetään ennen niiden voimassaolon päättymistä. Myöhäisempi voimaantulo voisi aiheuttaa häiriöitä keskusvastapuolissa ja markkinoilla, joilla ne toimivat, sekä laitoksissa, joilla on kyseisiin keskusvastapuoliin liittyviä vastuita.

               (8)

               Tässä asetuksessa säädetyt toimenpiteet ovat Euroopan pankkikomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Asetuksen (EU) N:o 575/2013 497 artiklan 2 kohdassa sekä asetuksen (EU) N:o 648/2012 89 artiklan 5 a kohdan toisessa alakohdassa tarkoitettuja 15 kuukauden ajanjaksoja, joita on viimeksi pidennetty täytäntöönpanoasetuksella (EU) 2017/2241, pidennetään vielä kuudella kuukaudella 15 päivään joulukuuta 2018.
   2 artikla
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 1 päivänä kesäkuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 176, 27.6.2013, s. 1.

      (2)  Euroopan parlamentin ja neuvoston asetus (EU) N:o 648/2012, annettu 4 päivänä heinäkuuta 2012, OTC-johdannaisista, keskusvastapuolista ja kauppatietorekistereistä (EUVL L 201, 27.7.2012, s. 1).

      (3)  Komission täytäntöönpanoasetus (EU) 2017/2241, annettu 6 päivänä joulukuuta 2017, Euroopan parlamentin ja neuvoston asetuksissa (EU) N:o 575/2013 ja (EU) N:o 648/2012 vahvistettujen keskusvastapuoliin liittyvistä vastuista aiheutuvia omien varojen vaatimuksia koskevien siirtymäkausien pidentämisestä (EUVL L 322, 7.12.2017, s. 27).